Slagen kirke

Slagen kirke er en langkirke fra 1901 i Tønsberg kommune i Vestfold fylke. Den er bygd i teglstein og har to store tårn mot vest. Kirken har over 500 plasser. Arkitekt er Halfdan Berle. 

Historikk, bygg og interiør 
På samme sted stod gamle Slagen kirke, en enkel gråsteinskirke fra middelalderenFoto av Gamle Slagen kirke på Klokkeråsen nord for Tønsberg som var viet til St. Bottolph (Den hellige Botolf av Ikanhoe). Den brant i 1898.

Kirken har altertavle fra 1901 og er ellers utsmykket blant annet med det gamle altermaleriet fra 1857 fra den forrige kirken. Slagens eldste bevarte altertavle, et flott seinmiddelaldersk alterskap fra omkring 1480 med tolv bildefelt som skildrer den hellige Ursulas reise til Rom, befinner seg nå i Oldsaksamlingen i Oslo.

Slagen kirke ble restaurert, det vil si pusset opp og ominnredet av arkitekt Arnstein Arneberg fra 1955 til 1958. Den fikk da freskomalerier av Kåre Øijord.

Kirkeorgelet er fra 1972 og har 32 stemmer. Der regnes som distriktets fineste konsertorgel. 

Organisering
Slagen kirke tilhører Nordre Slagen sogn Tønsberg domprosti og Tunsberg bispedømme. Sognet tilhørte tidligere Sem prestegjeld. Kirken blir tidvis kalt Nordre Slagen kirke til forskjell fra Søndre Slagen kirke som ble reist i 1972 lengre sør i kommunen etter at Søndre Slagen ble eget prestegjeld samme år.

Kirkegård og omgivelser
Rundt kirkebygget er det kirkegård. Der er Vestfold-maleren Sven Jørgensen gravlagt. Like ved er også et  kapell.

Kirkebygget ligger på Klokkeråsen, en høyde 5 kilometer nordøst for Tønsberg sentrum. Noen hundre meter unna ligger Oseberghaugen, en rik skipsgrav fra vikingtida der Osebergskipet ble gravd ut i 1904. Ved oppkjørselen til kirken ligger også Klokkeråsen barneskole, en skole som var i bruk fra 1872 til 2009.

Referanser

Eksterne lenker


 Presentasjon av gamle Slagen kirke i Bygdebok for Sem og Slagen fra 1959
 Om det gamle orgelet i kirken
 Om Sem prestegård ved Slagen kirke
 DIS Vestfold 

Kategori:Kirker i Tønsberg
Kategori:Kirker i Tønsberg domprosti
Kategori:Kulturminner i Tønsberg
Kategori:Norske kirker fra 1901
Kategori:Halfdan Berle
Kategori:Kirkebranner i Norge